KOMMISSIONENS DIREKTIV 95/10/EF af 7. april 1995 om metoden til beregning af energiindholdet i hunde- og kattefoder med særlige ernæringsformål (Tekst af betydning for EØS)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 79/373/EØF af 2. april 1979 om handel med foderblandinger (1), senest ændret ved direktiv 93/74/EØF (2), særlig artikel 10, litra d), og

ud fra følgende betragtninger:

I artikel 5, nr. 1, litra d), i direktiv 93/74/EØF om foder med særlige ernæringsformål fastsættes der specielle mærkningsbestemmelser for foder med særlige ernæringsformål;

da Kommissionens direktiv 94/39/EF af 25. juli 1994 om udarbejdelse af en liste over anvendelsesområder for foder med særlige ernæringsformål (3), ændret ved direktiv 95/9/EF (4), blev vedtaget, var der en række ernæringsformål, for hvilke energiindholdet er en væsentlig ernæringsegenskab, som ikke kunne tages med, fordi der ikke fandtes EF-metode til kontrol af energiindholdet i foder til selskabsdyr;

de eksisterende metoder til beregning af energiindholdet er endnu ikke fuldt tilfredsstillende hverken kontrolmæssigt eller med hensyn til oplysningernes nøjagtighed;

i en tidsbegrænset periode, indtil der kan findes en tilfredsstillende metode, bør der vedtages en midlertidig metode for at muliggøre angivelse af energiindholdet i foderstoffer til særlige ernæringsformål, med henblik på at kunne anvende disse foderstoffer til dyr i visse situationer, som nødvendiggør brugen af en diæt specielt sammensat til formålet;

de i dette direktiv fastsatte foranstaltninger er i overensstemmelse med udtalelse fra Den Stående Foderstofkomité -

UDSTEDT FØLGENDE DIREKTIV:

Artikel 1

Skal energiindholdet i hunde- og kattefoder med særlige ernæringsformål oplyses i henhold til artikel 5, nr. 1, litra d), i direktiv 93/74/EØF, foreskriver medlemsstaterne, at dette indhold skal beregnes efter metoden i bilaget til nærværende direktiv.

Artikel 2

Medlemsstaterne foreskriver, at den metode til beregning af energiindholdet i hunde- og kattefoder med særlige ernæringsformål, som er beskrevet i bilaget, gælder indtil den 30. juni 1998.

Artikel 3

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 1995. De underretter straks Kommissionen herom.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på tredjedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 7. april 1995.

På Kommissionens vegne

Franz FISCHLER

Medlem af Kommissionen

(1) EFT nr. L 86 af 6. 4. 1979, s. 30.

(2) EFT nr. L 237 af 22. 9. 1993, s. 23.

(3) EFT nr. L 207 af 10. 8. 1994, s. 20.

(4) Se side 35 i denne Tidende.

BILAG

METODE TIL BEREGNING AF ENERGIINDHOLDET I HUNDE- OG KATTEFODER MED SÆRLIGE ERNÆRINGSFORMÅL

1. Beregningsmetode og angivelse af energiindhold

Energiindholdet i hunde- og kattefoder med særlige ernæringsformål skal beregnes efter nedenstående formel ud fra foderets procentvise indhold af analytiske bestanddele; energiindholdet udtrykkes i Megajoule (MJ) omsættelig energi (OE) pr. kg foderblanding i uforandret stand:

a) hunde- og kattefoder, undtagen kattefoder med et vandindhold større end 14 %:

MJ OE/kg = 0,1464 × % råprotein + 0,3556 × % råfedt + 0,1464 × % N-frie ekstraktstoffer

b) kattefoder med et vandindhold større end 14 %:

MJ OE/kg = (0,1632 × % råprotein + 0,3222 × % råfedt + 0,1255 × % N-frie ekstraktstoffer) - 0,2092

i denne formel beregnes det procentvise indhold af N-frie ekstraktstoffer som forskellen mellem 100 og summen af det procentvise indhold af råprotein, råfedt, træstof, vand og råaske.

2. Tolerancer for de oplyste værdier

Hvis det ved den officielle kontrol i henhold til artikel 12 i direktiv 79/373/EØF konstateres, at foderet har et større eller mindre energiindhold end det oplyste, tillades der en tolerance på 15 %.

3. Angivelse af resultat

Det resultat, der fås ved anvendelsen af ovennævnte formel, angives med én decimal.

4. Prøveudtagning og analysemetoder

Prøveudtagningen af foderblandingen og analysen af indholdet af analytiske bestanddele, der er angivet i beregningsmetoden, foretages henholdsvis efter EF-prøveudtagningsmetoderne og EF-analysemetoderne for officiel kontrol af foder.